บัวหลวงเชื่อดอกเบี้ยค่อยๆขึ้นส่งกองทุน9 เดือนขาย
บลจ.บัวหลวง มองดอกเบี้ยขึ้นแบบค่อยเป็นค่อยไป ส่งกองทุนรวมบัวหลวงธนรัฐ 2/11 ขายวันที่ 11 &#8211; 17 ม.ค.นี้ ชูจุดเด่นลงทุนระยะสั้นเพียงประมาณ 9 เดือน
12 ม.ค. 2554

บลจ.บัวหลวง มองดอกเบี้ยขึ้นแบบค่อยเป็นค่อยไป ส่งกองทุนรวมบัวหลวงธนรัฐ 2/11 ขายวันที่ 11 – 17 ม.ค.นี้ ชูจุดเด่นลงทุนระยะสั้นเพียงประมาณ 9 เดือน
 นายวศิน วัฒนวรกิจกุล กรรมการผู้จัดการ กลุ่มธุรกิจกองทุนรวม บริษัทหลักทรัพย์จัดการกองทุนรวม บัวหลวง จำกัด (บลจ.บัวหลวง) กล่าวถึงเศรษฐกิจของประเทศไทยในปี2554 จะสามารถขยายตัวได้ต่อเนื่องโดยเป็นแรงส่งต่อเนื่องจากปี 2553 ซึ่งธนาคารแห่งประเทศไทยคาดว่าจีดีพีจะเติบโตขึ้นประมาณ  7.30 – 8.00%  เมื่อเทียบจากปี 2552 โดยเฉพาะการขยายตัวของภาคการส่งออกซึ่งในปีที่ผ่านมานั้นคาดว่าจะเพิ่มขึ้นประมาณ 30% และจะเป็นแรงผลักดันให้เกิดการฟื้นตัวของการบริโภคภายในประเทศพร้อมๆ กับการเพิ่มการลงทุนของภาคเอกชน
สำหรับทิศทางของอัตราดอกเบี้ย คาดว่าปีนี้ดอกเบี้ยนโยบายคงจะมีการปรับอัตราเพิ่มขึ้นแต่อาจไม่ได้รวดเร็ว โดยการพิจารณาปรับเพิ่มจะสอดคล้องกับภาวะเศรษฐกิจในแต่ละช่วงของปี ทั้งนี้การประกาศกรอบเงินเฟ้อของธนาคารแห่งประเทศไทยในปีนี้อยู่ที่ประมาณ 0.5 – 3.0% ขณะที่ปัจจุบันอัตราดอกเบี้ยแท้จริงอยู่ในระดับต่ำกว่าโดยอยู่ที่ 2.0% ต่อปีเมื่อเทียบกับเงินเฟ้อที่อยู่ระดับประมาณ 3.4%
นายวศิน กล่าวว่า ในช่วงที่ดอกเบี้ยมีแนวโน้มปรับเพิ่มขึ้นนี้ นักลงทุนควรจะจัดสรรเงินตามความต้องการใช้เงินอย่างเหมาะสม โดยอาจเลือกลงทุนในกองทุนตราสารหนี้ที่มีการลงทุนในตราสารหนี้ระยะสั้น ซึ่งกองทุนประเภทนี้จะสามารถสร้างผลตอบแทนได้สอดคล้องกับการเพิ่มขึ้นของอัตราดอกเบี้ย ดังเช่น กองทุนรวมบัวหลวงธนรัฐ 2/11 ว่าเป็นกองทุนตราสารหนี้ที่มีแผนลงทุนในตราสารหนี้ภาครัฐระยะสั้น เช่น พันธบัตรรัฐบาล เป็นต้น ที่สำคัญสำหรับนักลงทุนประเภทบุคคลผลตอบแทนของกองทุนนี้ได้รับการยกเว้นการเสียภาษีบุคคล
กองทุนรวมบัวหลวงธนรัฐ 2/11 จะทำการลงทุนในตราสารหนี้ภาครัฐ เช่น ตั๋วเงินคลัง พันธบัตรรัฐบาล พันธบัตรธนาคารแห่งประเทศไทย หรือพันธบัตรหรือตราสารหนี้ที่กระทรวงการคลังหรือกองทุนเพื่อการฟื้นฟูและพัฒนาระบบสถาบันการเงินเป็นผู้ออก ผู้รับรอง ผู้รับอาวัล หรือผู้ค้ำประกัน เป็นต้น โดยกองทุนจะมีอายุประมาณ 9 เดือน เปิดเสนอขายระหว่างวันที่ 11 – 17 ม.ค.2554 จำนวนเงินขั้นต่ำของการลงทุนอยู่ที่ 10,000 บาท และเมื่อกองทุนนี้ครบอายุนักลงทุนจะได้รับเงินลงทุนและผลตอบแทนโดยวิธีการรับซื้อคืนอัตโนมัติ